Natten til fredag brød der brand i et hus på Kastetvej i Aalborg. Branden brød i stuelejligheden, mens beboeren ikke var hjemme. Beboerens hund gøede dog så kraftigt, at det vækkede lejerne på første sal, der kunne konstatere, at der brændte i stuelejligheden. Da brandvæsnet kom frem kunne røgdykkerne i første omgang ikke finde hunden, men mens slukningsarbejdet stod på, kom beboeren hjem, og hun kunne fortælle, hvor hunden sikkert opholdt sig. Carsten Randa fra Beredskabscenter Aalborg siger til Tv2/Nord, at han ikke havde forestillet sig, at det var muligt at finde hunde i live. Alligevel lykkedes det for røgdykkerne at finde hunden, og efter at have givet den ilt, livede den så meget op, at den umiddelbart ikke har fået nogen men. Stueetagen er udbrændt, og lejligheden er dermed totalskadet. Branden var efter alt at dømme opstået i en juledekoration.

Referat:
Røgdykkere fra Beredskabscenter Aalborg reddede en hund ud af et brændende hus.